Hoërskoolseun sterf, talle ander beseer ná gru-botsingHernus Nieuwoudt. Foto: Facebook ŉ Gr. 10-leerder aan die Hoërskool Klerksdorp is oorlede en talle ander kinders beseer nadat hulle Vrydagaand in ŉ grusame botsing in dié Noordwes-dorp betrokke was. Hernus Nieuwoudt, sy tweelingsussie, Helouise, en sy jonger sussie, Rilanka (12), was almal saam met drie ander kinders in die voertuig toe die ongeluk gebeur het. Klerksdorp News berig ŉ vragmotor het teen die voertuig gebots en hulle moes met meganiese toerusting uit die wrak gesny word. Volgens die nuusberig is die kinders na die Wilmed Park- en Life Anncron-hospitaal gehaas. Hernus se pa, Pieter, het vroeg Maandagoggend op sy Facebook-profiel ŉ foto van Hernus gedeel met die woorde “Rus in vrede”. Huldeblyke vir Hernus het op sosiale media ingestroom met talle mense wat hul skok en hartseer oor sy dood uitgespreek het. Lt.kol. Amanda Funani, woordvoerder van die polisie, het bevestig dat ŉ seun in die ongeluk gesterf het. “Die polisie het aanvanklik ŉ saak van roekelose en nalatige bestuur ondersoek, maar aangesien iemand gesterf het, sal die saak nou na strafbare manslag verander word,” het sy gesê. Die skoolhoof van die Hoërskool Klerksdorp wou nie Maandag aan Maroela Media kommentaar lewer nie. Intussen is een van die laerskoolkinders wat in die motor was, Aimeé Janse van Rensburg, in ŉ kritieke toestand in die waakeenheid van ŉ hospitaal in Klerksdorp. Laerskool La Hoff, waar Aimeé in gr. 6 is, het in ŉ inskrywing op die skool se Facebook-blad gesê Aimeé, haar twee maats, Rilanka en Lenike, asook Rilanka se suster, broer en vriend was op pad terug van die Matlosana-winkelsentrum nadat hulle Rilanka se verjaarsdag gevier het toe die ongeluk gebeur het. Volgens die skool is Aimeé in ŉ geïnduseerde koma in die waakeenheid, terwyl Rilanka ook in die waakeenheid opgeneem is. Lenike is met verskeie breuke in ŉ gewone saal opgeneem. Maroela Media verneem Hernus se vriend wat saam in die motor was, Marchand Nel, is ook ŉ leerder van die Hoërskool Klerksdorp. “Rilanka en Lenike is buite gevaar, hoewel Rilanka steeds met verskeie breuke en inwendige beserings in die waakeenheid is. Sy word gereeld wakker en kan met haar familie praat. Aimeé is ook in die waakeenheid en word deurgaans gemonitor. “Tans is sy redelik stabiel, maar steeds aan die ventilator gekoppel en in die geïnduseerde koma. Helouise is ook buite gevaar en saam met Lenike in die gewone saal,” het Laerskool La Hoff Sondagaand op Facebook geskryf. Sarita Botha, Aimeé se ouma, het Maandagoggend aan Maroela Media gesê die familie sien in dié stadium nie kans om met die media te praat nie. “Aimeé se toestand is kritiek, maar ons bly glo en vertrou die Here vir wonderbaarlike genesing. Ons ou kleintjie het baie seergekry en die ander kinders het ook seergekry. Dit is regtig ŉ baie tragiese gebeurtenis,” het sy gesê. “Al wat ons nou kan vra, is: bid net saam met ons. Ons het gebed nou meer as enigiets anders in die wêreld nodig.”